หม่อมอุ๋ยชี้ศก.ไทยมีโอกาสโตเกิน5%
อดีตรองนายกฯและรมว.คลังคาดการณ์เศรษฐกิจไทยอาจโตเกิน 5% หากปัญหาการเมืองและมาบตาพุดจบ หลังส่งออกยังเติบโตดี
15 มี.ค. 2553

อดีตรองนายกฯและรมว.คลังคาดการณ์เศรษฐกิจไทยอาจโตเกิน 5% หากปัญหาการเมืองและมาบตาพุดจบ หลังส่งออกยังเติบโตดี
ม.ร.ว.ปรีดิยาธร เทวกุล อดีตรองนายกรัฐมนตรีและรมว.คลัง กล่าวว่า ขอให้การชุมนุมของกลุ่มคนเสื้อแดงเป็นไปด้วยความสงบ อย่ามีเหตุรุนแรงเพื่อที่จะไม่มีผลกระทบต่อเศรษฐกิจ เพราะหากการเมืองสงบลงและการแก้ปัญหามาบตาพุดชัดเจนโดยเร็ว จะช่วยให้เศรษฐกิจไทยในปีนี้ขยายตัวได้มากกว่า 5% เพราะสินค้าเกษตรราคาดี การส่งออกขยายตัวสูง และภาครัฐมีการใช้จ่ายต่อเนื่อง แต่หากทั้งสองปัญหายังเกิดต่อเนื่อง เศรษฐกิจไทยจะขยายตัวเพียง 3%
ทั้งนี้ หากรัฐบาลสร้างความชัดเจนโดยเร็ว นักลงทุนทั้งไทยและต่างประเทศจะกลับมาลงทุนแน่นอน เพราะขณะนี้มีถึง 60 โครงการที่พร้อมขยายการลงทุนในมาบตาพุด ซึ่งหากชัดเจนเรื่องกฎเกณฑ์การลงทุนและด้านสิ่งแวดล้อมก็สามารถลงทุนได้ทันที ซึ่งจะทำให้เกิดการจ้างงานเพิ่มขึ้นทันที
ส่วนกรณีที่นักลงทุนต่างชาติเข้ามาลงทุนในตลาดหุ้นไทยอย่างต่อเนื่อง แม้จะมีการชุมนุมนั้น ม.ร.ว.ปรีดิยาธร กล่าวว่า ตลาดหุ้นในเอเชียเป็นตลาดหุ้นที่ดีที่สุด และให้ผลตอบแทนสูง เพราะเศรษฐกิจเอเชียขยายตัวสูงถึง 4-5% มากกว่าอเมริกาและยุโรปที่ขยายตัวเพียง 1-2% ดังนั้น เงินลงทุนจะต้องไหลเข้าไปลงทุนในประเทศที่เศรษฐกิจดี ซึ่งตลาดหุ้นไทยก็มีราคาถูก ทำให้มีเงินไหลเข้าต่อเนื่อง
ส่วนค่าเงินบาทที่แข็งค่าขึ้นต่อเนื่องจากเงินทุนไหลเข้านั้น ก็เชื่อว่าไม่มีปัญหา เพราะเมื่อมีเงินไหลเข้าก็มีเงินไหลออกเช่นกัน สุดท้ายก็จะเกิดการสมดุลกันเอง ไม่ต้องเป็นห่วง